CELEX: 32018D0499
Language: el
Date: 2018-03-20 00:00:00
Title: Εκτελεστική απόφαση (ΕΕ) 2018/499 της Επιτροπής, της 20ής Μαρτίου 2018, για τη σύσταση της Κοινοπραξίας Ευρωπαϊκής Ερευνητικής Υποδομής «Ευρωπαϊκή Υποδομή Ανοικτών Πλατφορμών Ελέγχου για τη Χημική Βιολογία» (ΚΕΕΥ EU-OPENSCREEN) [κοινοποιηθείσα υπό τον αριθμό C(2018) 1482] (Κείμενο που παρουσιάζει ενδιαφέρον για τον ΕΟΧ )

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 82/8
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/499 ΤΗΣ ΕΠΙΤΡΟΠΉΣ
   της 20ής Μαρτίου 2018
   για τη σύσταση της Κοινοπραξίας Ευρωπαϊκής Ερευνητικής Υποδομής «Ευρωπαϊκή Υποδομή Ανοικτών Πλατφορμών Ελέγχου για τη Χημική Βιολογία» (ΚΕΕΥ EU-OPENSCREEN)
   
      
         [κοινοποιηθείσα υπό τον αριθμό C(2018) 1482]
      
   
   (Τα κείμενα στην αγγλική, τη γερμανική, την ισπανική, τη λετονική, την πολωνική, τη σουηδική, την τσεχική και τη φινλανδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η Γερμανία, η Ισπανία, η Λετονία, η Νορβηγία, η Πολωνία, η Τσεχική Δημοκρατία και η Φινλανδία ζήτησαν από την Επιτροπή να συστήσει την Κοινοπραξία Ευρωπαϊκής Ερευνητικής Υποδομής «Ευρωπαϊκή Υποδομή Ανοικτών Πλατφορμών Ελέγχου για τη Χημική Βιολογία» (ΚΕΕΥ EU-OPENSCREEN). Συμφώνησαν ότι η Γερμανία θα είναι το κράτος μέλος υποδοχής της ΚΕΕΥ EU-OPENSCREEN.
            
         
               (2)
            
            
               Ο κανονισμός (ΕΚ) αριθ. 723/2009 ενσωματώθηκε στη συμφωνία για τον Ευρωπαϊκό Οικονομικό Χώρο (ΕΟΧ) με την απόφαση της Μεικτής Επιτροπής του ΕΟΧ αριθ. 72/2015 (2).
            
         
               (3)
            
            
               Η Επιτροπή εξέτασε την αίτηση, σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, και κατέληξε στο συμπέρασμα ότι πληροί τις απαιτήσεις που ορίζει ο εν λόγω κανονισμός.
            
         
               (4)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Συστήνεται η Κοινοπραξία Ευρωπαϊκής Ερευνητικής Υποδομής «Ευρωπαϊκή Υποδομή Ανοικτών Πλατφορμών Ελέγχου για τη Χημική Βιολογία», υπό την ονομασία ΚΕΕΥ EU-OPENSCREEN.
   2.   Τα ουσιώδη στοιχεία του καταστατικού της ΚΕΕΥ EU-OPENSCREEN παρατίθενται στο παράρτημα.
   Άρθρο 2
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας, στο Βασίλειο της Ισπανίας, στη Δημοκρατία της Λετονίας, στο Βασίλειο της Νορβηγίας, στη Δημοκρατία της Πολωνίας, στην Τσεχική Δημοκρατία και στη Δημοκρατία της Φινλανδίας.
   
      Βρυξέλλες, 20 Μαρτίου 2018.
      
         
            Για την Επιτροπή
         
         Carlos MOEDAS
         
            Μέλος της Επιτροπής
         
      
   
   
      (1)  ΕΕ L 206 της 8.8.2009, σ. 1.
   
      (2)  Απόφαση της Μεικτής Επιτροπής του ΕΟΧ αριθ. 72/2015, της 20ής Μαρτίου 2015, για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών (ΕΕ L 129 της 19.5.2016, σ. 85).
   
      ΠΑΡΑΡΤΗΜΑ
      
         ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ EU-OPENSCREEN
      
      
         Τα άρθρα και οι παράγραφοι των άρθρων του καταστατικού της ΚΕΕΥ EU-OPENSCREEN που παρατίθενται κατωτέρω προβλέπουν τα ουσιώδη στοιχεία σύμφωνα με το άρθρο 6 παράγραφος 3 του κανονισμού (ΕΚ) αριθ. 723/2009.
      
      1.   Καθήκοντα και δραστηριότητες
      
      (άρθρο 3 του καταστατικού της ΚΕΕΥ EU-OPENSCREEN)
      
                  1.
               
               
                  Η ΚΕΕΥ EU-OPENSCREEN δημιουργεί, διαχειρίζεται και αναπτύσσει μια ευρωπαϊκή κατανεμημένη ερευνητική υποδομή η οποία αποτελείται από πλατφόρμες ελέγχου, καθώς και από εγκαταστάσεις χημείας και βιολογίας, με στόχο τη διευκόλυνση της πρόσβασης σε πόρους, εργαλεία και εγκαταστάσεις από ερευνητές και τη στήριξη της έρευνας υψηλής ποιότητας για τους μοριακούς μηχανισμούς των βιολογικών διαδικασιών.
               
            
                  2.
               
               
                  Η ΚΕΕΥ EU-OPENSCREEN διαχειρίζεται την υποδομή επί μη οικονομικής βάσης. Η ΚΕΕΥ EU-OPENSCREEN μπορεί ωστόσο να ασκεί περιορισμένες οικονομικές δραστηριότητες, υπό τον όρο ότι έχουν στενή σχέση με το πρωταρχικό της καθήκον και δεν θέτουν σε κίνδυνο την εκτέλεσή του.
               
            
                  3.
               
               
                  Για την εκπλήρωση των καθηκόντων της, η ΚΕΕΥ EU-OPENSCREEN αναλαμβάνει και συντονίζει δραστηριότητες, στις οποίες συγκαταλέγονται, ενδεικτικά, οι ακόλουθες:
                  
                              α)
                           
                           
                              δημιουργία, ανάπτυξη και διατήρηση μιας ευρωπαϊκής βιβλιοθήκης χημικής βιολογίας με ενώσεις·
                           
                        
                              β)
                           
                           
                              δημιουργία, ανάπτυξη και διατήρηση μιας κεντρικής βάσης δεδομένων με τα αποτελέσματα ελέγχου·
                           
                        
                              γ)
                           
                           
                              σύσταση και λειτουργία κεντρικής υπηρεσίας για δραστηριότητες συντονισμού·
                           
                        
                              δ)
                           
                           
                              οργάνωση και συντονισμός υπηρεσιών υποδομής υψηλής ποιότητας που υποστηρίζονται από εναρμονισμένες διαδικασίες και πρότυπα ποιότητας·
                           
                        
                              ε)
                           
                           
                              παροχή στους ερευνητές πραγματικής πρόσβασης στους πόρους και στις υπηρεσίες της ΚΕΕΥ EU-OPENSCREEN και των φορέων-εταίρων σύμφωνα με τους κανόνες που ορίζονται στο παρόν καταστατικό·
                           
                        
                              στ)
                           
                           
                              ανάπτυξη συνεργασίας με άλλες ευρωπαϊκές και διεθνείς ερευνητικές υποδομές, με στόχο την υποβοήθηση της ερευνητικής κοινότητας σε ζητήματα διεπιστημονικής έρευνας·
                           
                        
                              ζ)
                           
                           
                              διάδοση εργαλείων και δεδομένων για χρήση από το κοινό·
                           
                        
                              η)
                           
                           
                              συμμετοχή σε ανταλλαγές με τον σχετικό κλάδο, με την επιφύλαξη του άρθρου 3 παράγραφος 2 του κανονισμού (ΕΚ) αριθ. 723/2009.
                           
                        
            2.   Καταστατική έδρα της ΚΕΕΥ EU-OPENSCREEN
      
      (άρθρο 1 παράγραφος 2 του καταστατικού της ΚΕΕΥ EU-OPENSCREEN)
      Η ΚΕΕΥ EU-OPENSCREEN έχει την καταστατική της έδρα στο Βερολίνο της Γερμανίας.
      3.   Επωνυμία
      
      (άρθρο 1 παράγραφος 1 του καταστατικού της ΚΕΕΥ EU-OPENSCREEN)
      Συστήνεται η Ευρωπαϊκή Υποδομή Ανοικτών Πλατφορμών Ελέγχου για τη Χημική Βιολογία, «EU-OPENSCREEN». Η EU-OPENSCREEN έχει τη νομική μορφή κοινοπραξίας ευρωπαϊκής ερευνητικής υποδομής (ΚΕΕΥ) και αναφέρεται εφεξής ως «ΚΕΕΥ EU-OPENSCREEN».
      4.   Διάρκεια
      
      (άρθρο 28 παράγραφος 1 του καταστατικού της ΚΕΕΥ EU-OPENSCREEN)
      Η ΚΕΕΥ EU-OPENSCREEN υφίσταται επ' αόριστον.
      5.   Διάλυση
      
      (άρθρο 28 παράγραφοι 2 έως 5 του καταστατικού της ΚΕΕΥ EU-OPENSCREEN)
      
                  1.
               
               
                  Η διάλυση της ΚΕΕΥ EU-OPENSCREEN επέρχεται κατόπιν απόφασης της συνέλευσης των μελών σύμφωνα με το άρθρο 14 παράγραφος 6 ή όταν ο αριθμός των μελών υπολείπεται του ελάχιστου αριθμού που ορίζεται στο άρθρο 9 του κανονισμού (ΕΚ) αριθ. 723/2009.
               
            
                  2.
               
               
                  Η ΚΕΕΥ EU-OPENSCREEN ενημερώνει την Ευρωπαϊκή Επιτροπή για την απόφαση διάλυσης της ΚΕΕΥ EU-OPENSCREEN χωρίς αδικαιολόγητη καθυστέρηση και σε κάθε περίπτωση εντός δέκα ημερών από τη λήψη της εν λόγω απόφασης.
               
            
                  3.
               
               
                  Τα στοιχεία ενεργητικού που απομένουν μετά την πληρωμή των χρεών της ΚΕΕΥ EU-OPENSCREEN κατανέμονται μεταξύ των μελών και των παρατηρητών κατά τον χρόνο της διάλυσης αναλογικά προς τις συσσωρευμένες ετήσιες συνεισφορές τους στην ΚΕΕΥ EU-OPENSCREEN.
               
            
                  4.
               
               
                  Η ΚΕΕΥ EU-OPENSCREEN παύει να υφίσταται από την ημερομηνία κατά την οποία η Ευρωπαϊκή Επιτροπή δημοσιεύει τη σχετική ανακοίνωση στην Επίσημη Εφημερίδα της Ευρωπαϊκής Ένωσης.
               
            6.   Ευθύνη
      
      (άρθρο 20 του καταστατικού της ΚΕΕΥ EU-OPENSCREEN)
      
                  1.
               
               
                  Η ευθύνη των μελών και των παρατηρητών για τα χρέη της ΚΕΕΥ EU-OPENSCREEN περιορίζεται στις αντίστοιχες συνεισφορές τους.
               
            
                  2.
               
               
                  Η ΚΕΕΥ EU-OPENSCREEN προβαίνει στη δέουσα και αναλογική ασφάλιση κάλυψης των ιδιαίτερων κινδύνων που σχετίζονται με τη σύσταση και τη λειτουργία της ΚΕΕΥ EU-OPENSCREEN.
               
            7.   Πολιτική πρόσβασης
      
      (άρθρο 22 του καταστατικού της ΚΕΕΥ EU-OPENSCREEN)
      
                  1.
               
               
                  Η ΚΕΕΥ EU-OPENSCREEN παρέχει στους χρήστες πρόσβαση στις υπηρεσίες και στους πόρους της σύμφωνα με την πολιτική που προβλέπεται στο παράρτημα 3 του καταστατικού.
               
            
                  2.
               
               
                  Υπάρχουν διαφορετικές κατηγορίες χρηστών. Η συνέλευση των μελών αποφασίζει σχετικά με τα διάφορα τέλη και το περιεχόμενο της πρόσβασης για αυτές τις κατηγορίες.
               
            8.   Πολιτική επιστημονικής αξιολόγησης
      
      (άρθρο 17 του καταστατικού της ΚΕΕΥ EU-OPENSCREEN)
      
                  1.
               
               
                  Η επιστημονική και δεοντολογική συμβουλευτική επιτροπή απαρτίζεται από ανεξάρτητους και διεθνώς αναγνωρισμένους επιστήμονες και/ή εμπειρογνώμονες που ενεργούν υπό την προσωπική τους ιδιότητα.
               
            
                  2.
               
               
                  Η επιστημονική και δεοντολογική συμβουλευτική επιτροπή παρέχει συμβουλές για όλα τα ζητήματα, συμπεριλαμβανομένων των δεοντολογικών ερωτημάτων που υποβάλλει η συνέλευση των μελών. Περαιτέρω λεπτομέρειες θα προβλέπονται στον εσωτερικό κανονισμό.
               
            
                  3.
               
               
                  Η συνέλευση των μελών διορίζει τα μέλη της επιστημονικής και δεοντολογικής συμβουλευτικής επιτροπής για τριετή θητεία. Η συνέλευση των μελών δύναται να επαναδιορίζει τα μέλη της επιτροπής μία φορά για θητεία ίδιας διάρκειας.
               
            9.   Πολιτική διάδοσης
      
      (άρθρο 24 του καταστατικού της ΚΕΕΥ EU-OPENSCREEN)
      Οι χρήστες των υπηρεσιών και των πόρων της ΚΕΕΥ EU-OPENSCREEN δημοσιοποιούν τα αποτελέσματα της έρευνάς τους στην κεντρική βάση δεδομένων της ΚΕΕΥ EU-OPENSCREEN έπειτα από περίοδο χάριτος δύο ετών. Κατόπιν αιτήματος, μπορεί να χορηγείται παράταση έως τρία έτη συνολικά. Ωστόσο, τα υφιστάμενα δικαιώματα και υποχρεώσεις τηρούνται.
      10.   Δικαιώματα διανοητικής ιδιοκτησίας
      
      (άρθρο 25 του καταστατικού της ΚΕΕΥ EU-OPENSCREEN)
      
                  1.
               
               
                  Ο όρος «διανοητική ιδιοκτησία» νοείται σύμφωνα με το άρθρο 2 της σύμβασης για την ίδρυση του Παγκόσμιου Οργανισμού Διανοητικής Ιδιοκτησίας, η οποία υπεγράφη στις 14 Ιουλίου 1967.
               
            
                  2.
               
               
                  Η ΚΕΕΥ EU-OPENSCREEN δύναται να κατέχει διανοητική ιδιοκτησία όταν η συμβολή της ΚΕΕΥ EU-OPENSCREEN καλύπτει τη διαδικασία καινοτομίας. Πρόσθετες λεπτομέρειες σχετικά με την πολιτική διανοητικής ιδιοκτησίας της ΚΕΕΥ EU-OPENSCREEN προβλέπονται στο παράρτημα 4 του καταστατικού και στον εσωτερικό κανονισμό.
               
            
                  3.
               
               
                  Τα έσοδα που προέρχονται από διανοητική ιδιοκτησία η οποία παράγεται από την ΚΕΕΥ EU-OPENSCREEN χρησιμοποιούνται για τις εργασίες της ΚΕΕΥ EU-OPENSCREEN έως ένα ανώτατο όριο που ορίζεται στον εσωτερικό κανονισμό. Η χρήση των εν λόγω εσόδων που υπερβαίνουν αυτό το ανώτατο όριο υπόκειται σε απόφαση της συνέλευσης των μελών.
               
            
                  4.
               
               
                  Καμία διάταξη του παρόντος καταστατικού δεν πρέπει να νοείται ως απόπειρα μεταβολής του πεδίου εφαρμογής και της εφαρμογής συμφωνιών περί δικαιωμάτων διανοητικής ιδιοκτησίας και καταμερισμού οφελών, όπως καθορίζονται δυνάμει συναφών νόμων και κανονισμών των μελών και των παρατηρητών, καθώς και τυχόν διεθνών συμφωνιών στις οποίες αυτά είναι συμβαλλόμενα μέρη.
               
            11.   Πολιτική απασχόλησης
      
      (άρθρο 26 του καταστατικού της ΚΕΕΥ EU-OPENSCREEN)
      
                  1.
               
               
                  Ως εργοδότης η ΚΕΕΥ EU-OPENSCREEN εφαρμόζει πολιτική ίσων ευκαιριών. Για κάθε θέση εργασίας, η ΚΕΕΥ EU-OPENSCREEN επιλέγει τον/την ιδανικότερο/-η υποψήφιο/-α. Η πολιτική απασχόλησης της ΚΕΕΥ EU-OPENSCREEN διέπεται από τους νόμους της χώρας στην οποία απασχολείται το προσωπικό.
               
            
                  2.
               
               
                  Οι διαδικασίες επιλογής για θέσεις προσωπικού της ΚΕΕΥ EU-OPENSCREEN χαρακτηρίζονται από διαφάνεια, αμεροληψία και τήρηση της ισότητας των ευκαιριών. Στο πλαίσιο της πρόσληψης και της απασχόλησης δεν εισάγονται διακρίσεις.
               
            12.   Πολιτική δημοσίων συμβάσεων
      
      (άρθρο 27 παράγραφοι 1 και 2 του καταστατικού της ΚΕΕΥ EU-OPENSCREEN)
      
                  1.
               
               
                  Η ΚΕΕΥ EU-OPENSCREENL αντιμετωπίζει τους υποψήφιους και τους υποβάλλοντες προσφορά στο πλαίσιο δημοσίων συμβάσεων με τρόπο ισότιμο, που δεν εισάγει διακρίσεις, ανεξάρτητα από το εάν είναι εγκατεστημένοι στην Ευρωπαϊκή Ένωση ή όχι. Για όλες τις δημόσιες συμβάσεις τηρούνται οι αρχές της διαφάνειας, της μη εισαγωγής διακρίσεων και του ανταγωνισμού. Οι δημόσιες συμβάσεις καινοτομίας μπορούν να αποτελούν ένα κριτήριο. Λεπτομέρειες προβλέπονται στον εσωτερικό κανονισμό.
               
            
                  2.
               
               
                  Στο πλαίσιο των συμβάσεων που συνάπτουν οι φορείς-εταίροι, όπως προβλέπεται στο άρθρο 11 του καταστατικού, γίνονται σεβαστές οι ανάγκες της ΚΕΕΥ EU-OPENSCREEN και τηρούνται οι τεχνικές απαιτήσεις και προδιαγραφές που εκδίδονται από τους σχετικούς φορείς. Περαιτέρω λεπτομέρειες προβλέπονται στον εσωτερικό κανονισμό. Η συμφωνία μεταξύ ενός φορέα-εταίρου και της ΚΕΕΥ EU-OPENSCREEN περιέχει σχετική διάταξη.